wickkiey/tamil-wikipedia-chunked huggingface dataset:
# சேமக்கலம் (ஆற்றல்)

**சேமக்கலம்** (*Accumulator*) என்பது மின்சக்தியை ஏற்று, சேமித்து வைத்து பின்னர் அதை தேவைக்கேற்ப வெளியிடும் ஒரு சாதனம் ஆகும். சில சேமக்கலன்கள் நீண்ட கால இடைவெளியில் குறைந்த விகிதத்தில் ஆற்றலை ஏற்றுக்கொள்கின்றன, குறுகிய கால இடைவெளியில் அதிக விகிதத்தில் ஆற்றலை வழங்குகின்றன. சில சேமக்கலன்கள் குறைந்த நேர இடைவெளியில் அதிக விகிதத்தில் ஆற்றலை ஏற்றுக்கொள்கின்றன, நீண்ட கால இடைவெளியில் குறைந்த விகிதத்தில் ஆற்றலை வழங்குகின்றன. சில சேமக்கலன்கள் பொதுவாக ஒப்பிடக்கூடிய விகிதத்தில் ஆற்றலை ஏற்றுக்கொண்டு அவற்றை வெளியிடுகின்றன. சில சாதனங்கள் தாங்கள் பெறும் ஆற்றலை விட வேறுபட்ட வடிவிலான ஆற்றலைச் சேமித்து, உள்ளே செல்லும் போது மற்றும் வெளியேறும் போது ஆற்றலை மாற்றவும் செய்கின்றன.  
நீராவி சேமக்கலன்கள், திருகுசுருள்வில்கள், அமன் உருளை ஆற்றல் சேமிப்புகலன்கள், நீரியல் சேமக்கலன்கள், மறுவூட்ட மின்கலன்கள், மின்தேக்கிகள், மின்தூண்டிகள், ஈடுசெய்யப்பட்ட துடிப்பு மின்மாற்றிகள், உந்தப்பட்ட சேமிப்பு நீர் மின்சாரகருவிகள் போன்றவை சேமக்கலனுக்கு எடுத்துக்காட்டுகளாகும்.  
இலண்டன் கோபுர பாலம் ஒரு சேமக்கலம் வழியாக இயக்கப்படுகிறது. அசல் உயர்த்தும் பொறிமுறையானது பல நீரியல் சேமகலங்களால் சேமிக்கப்பட்ட அழுத்தப்பட்ட நீரால் இயக்கப்படுகிறது. 1974 ஆம் ஆண்டில், அசல் இயக்க முறைமை பெரும்பாலும் புதிய மின் நீரியல் இயக்க திட்டத்திற்கு மாற்றப்பட்டது.  
பிரான்சு நாட்டைச் சேர்ந்த கேசுட்டன் பிளாண்டே என்பவர் 1859 ஆம் ஆண்டு முதன் முதலில் காரிய அமில மின்கலத்தைக் கண்டறிந்தார்.
# ஓலோசீன் நாட்காட்டி

**ஓலோசீன் நாட்காட்டி** (*Holocene calendar*), **ஓலோசீன் ஊழி** (*Holocene Era*) அல்லது **மனித ஊழி** (*Human Era*, **HE**), என்பது ஓர் ஆண்டு எண்ணும் அமைப்பாகும், இது தற்போது நடப்பிலுள்ள (கிபி/கிமு அல்லது பொ.ஊ/பொ.ஊ.மு) எண்ணும் திட்டத்துடன் சரியாக 10,000 ஆண்டுகளை சேர்க்கிறது, அதன் முதல் ஆண்டை ஓலோசீன் புவியியல் சிற்றூழியிலும், மனிதர்கள் வேட்டையாடும் வாழ்க்கை முறையிலிருந்து வேளாண்மை மற்றும் நிலையான குடியிருப்புகளுக்கு மாறிய புதிய கற்காலப் புரட்சியின் தொடக்கத்தில் வைக்கிறது. கிரெகொரியின் நாட்காட்டியின்படி நடப்பு ஆண்டு, கிபி , ஓலோசீன் நாட்காட்டியில் &nbsp;HE ஆகும். மனித ஊழித் திட்டம் HE முதன்முதலில் 1993 இல் செசரே எமிலியானி என்பவரால் முன்மொழியப்பட்டது (11993 HE).
# ஓலோசீன் நாட்காட்டி

## மாற்று அட்டவணை

யூலியன் அல்லது கிரெகோரியின் ஆண்டுகளில் இருந்து மனித ஊழிக்கு மாற்றுவது 10,000 ஐ கிபி/கிமு ஆண்டுக்குச் சேர்ப்பதன் மூலம் மாற்றலாம். நடப்பு ஆண்டிற்கு, , அதற்கு முன் 1 என்ற இலக்கத்தைச் சேர்த்து &nbsp;HE என்ற ஓலோசீன் ஆண்டாக மாற்றலாம். 10,001 இல் இருந்து கிமு/பொ.ஊ.மு ஆண்டு (BC/BCE) எண்ணைக் கழிப்பதன் மூலம் கிமு/பொ.ஊ.மு ஆண்டுகள் மாற்றப்படுகின்றன.  
**ஓலோசீன் நாட்காட்டியில் சகாப்தங்களும் மைல்கற்களும்**  
| கிமு 10000 | −9999 |
| --- | --- |
# கெமாயான்

**கெமாயான்** (மலாய்: *Kemayan*; ஆங்கிலம்: *Kemayan*) என்பது மலேசியா, பகாங் மாநிலத்தின் பெரா மாவட்டத்தில் அமைந்துள்ள ஒரு நகரம்.  
நெகிரி செம்பிலான், பகாவ் நகரத்தில் இருந்து பகாங், தெமர்லோ நகரத்திற்கு செல்லும் வழியில் கெமாயான் நகரம் உள்ளது. அங்கு இருந்து கிழக்கு கடற்கரை விரைவுச்சாலை வழியாக குவாந்தான் நகரத்திற்குச் செல்லலாம்.
# கெமாயான்

## அமைவு

மலேசியாவின் மிகப் பெரிய நன்னீர் ஏரியான பெரா ஏரி *(Lake Bera)* இந்த நகரத்திற்கு அருகில் உள்ளது. 1994 நவம்பர் மாதம் முதல் ராம்சர் உடன்படிக்கையின் கீழ் அந்த ஏரி பாதுகாக்கப் படுகிறது.  
அந்த ஏரியின் பெயரே இந்த நகரத்திற்கும் வைக்கப்பட்டது. பெரா ஏரிப் பகுதியில் செமலை *(Semelai)* எனும் ஒராங் அஸ்லி பழங்குடியினர் வாழ்கிறார்கள். அவர்களின் கூற்றுப்படி, பெரா அதன் பெயரை ரெபா *(Reba)* எனப்படும் ஒரு வகை கடல் பாசியில் இருந்து பெறப்பட்டது.
# கெமாயான்

## கெமாயான் தமிழர்கள்

கெமாயான் நகரின் அதிகமான அளவில் சீனர்கள் வாழ்கிறார்கள். அதற்கும் அடுத்த நிலையில் தமிழர்கள் உள்ளார். இந்த நகரத்தைச் சுற்றிலும் பல *பெல்டா* *(Felda)* நிலக் குடியேற்றத் திட்டங்கள் உள்ளன. அங்குள்ள ரப்பர், எண்ணெய்ப்பனை தோட்டங்களில் கணிசமான அளவிற்குத் தமிழர்கள் தொழில் செய்கிறார்கள்.
# கெமாயான்

## திரியாங்

கெமாயான் நகருக்கு அருகில் மற்றொரு நகரம் உள்ளது. அதன் பெயர் திரியாங். தமிழர்கள் அதிகமாக வாழும் இடங்களில் திரியாங் நகரமும் ஒன்றாகும். திரியாங் வரலாறு 1800-ஆம் ஆண்டுகளின் நடுப்பகுதியில் தொடங்குகிறது. அப்போது மலாய்க்காரர்கள் அதிகமான மக்கள் தொகை கொண்டவர்களாக இருந்தார்கள். விவசாயம், மீன்பிடித்தல் அவர்களின் வாழ்வாதாரம்.  
அதன் பின்னர் 1900-ஆம் ஆண்டுகளில் சீனர்கள் குடியேறினார்கள். ஆரம்பத்தில் பெரும்பாலானவர்கள் திரியாங் நதி வழியாகவோ அல்லது கால்நடையாகவோ வந்து இருக்கலாம். இவர்களுக்குப் பின்னர் 1920-ஆம் ஆண்டுகளில் அங்கு ரப்பர் தோட்டங்கள் திறக்கப்பட்டன. அங்கு வேலை செய்வதற்காக தமிழர்கள் அழைத்து வரப்பட்டார்கள்.
# கெமாயான்

## திரியாங்

### மலாயா தொடருந்து நிறுவனம்

1900-களின் தொடக்கத்தில் மலாயா தொடருந்து நிறுவனம் இங்கு ஒரு சிறிய தொடருந்து நிலையத்தைக் கட்டியது. சிங்கப்பூரில் இருந்து வந்த தொடருந்துகள் இங்கு நின்று சென்றன.  
திரியாங்கில் வந்து குடியேறிய சீனர்கள் பெரும்பாலும் ரப்பர் மரம் சீவுபவர்கள்; மர வியாபாரிகள்; உணவகம் மற்றும் காபி கடையாளர்கள். திரியாங்கில் தொடருந்துகள் நிறுத்தப்படும் போது சிலர் பயணிகளுக்கு உணவைத் தயாரித்துக் கொடுத்தனர்.
# கெமாயான்

## கெமாயான் தமிழ்ப்பள்ளி

கெமாயான் நகரத்தில் ஒரு தமிழ்ப்பள்ளி உள்ளது. அவற்றில் **81 மாணவர்கள்** பயில்கிறார்கள். **12 ஆசிரியர்கள்** பணியாற்றுகிறார்கள்.  
| CBDA099 | கெமாயான்
Kemayan | SJK(T) Kemayan | **கெமாயான் தமிழ்ப்பள்ளி** | 28380 | கெமாயான் | 81 | 12 | } |
| --- | --- | --- | --- | --- | --- | --- | --- | --- |
# குலாம் முஹம்மது ஷா

**குலாம் முஹம்மது ஷா** அல்லது **ஜி. எம். ஷா** அல்லது **குல் ஷா** (Ghulam Mohammad Shah - 20 ஜூலை 1920  : 6 ஜனவரி 2009) ஒரு இந்திய அரசியல்வாதி ஆவார், அவர் 2 ஜூலை 1984 முதல் 6 மார்ச் 1986 வரை ஜம்மு மற்றும் காஷ்மீர் மாநிலத்தின் முதலமைச்சராக இருந்தார்.  
ஜம்மு காஷ்மீர் தேசிய மாநாட்டு கட்சியின் தலைவர் சேக் அப்துல்லா இவரின் மாமனார் ஆவார், ஷா ஜம்மு காஷ்மீர் தேசிய மாநாட்டு கட்சியின் ஆரம்ப கால மூத்த உறுப்பினராக இருந்தார்.
# குலாம் முஹம்மது ஷா

## பிறப்பு

குலாம் முகமது ஷா ஸ்ரீநகரில் காஷ்மீர் 20 ஜூலை 1920 இல் பிறந்தார்.
# குலாம் முஹம்மது ஷா

## கல்வி

பஞ்சாப் பல்கலைக்கழகத்தில் இளங்கலைப் பட்டப்படிப்பை முடித்தார், பின்னர்அலிகார் முஸ்லிம் பல்கலைக்கழகத்தில் சட்டத்தில் பட்டம் பெற்றார். ஐக்கிய நாடுகளின் பெல்லோஷிப் திட்டத்தின் கீழ் வேளாண் பொருளாதாரத் துறையில் லண்டன் ஸ்கூல் ஆஃப் எகனாமிக்ஸில் இருந்து பெல்லோஷிப் பெற்றார்.
# குலாம் முஹம்மது ஷா

## அரசியல்

ஷா 1944 இல் தேசிய மாநாட்டு கட்சியில் சேர்ந்தார். அவரது அரசியல் வாழ்க்கையின் தொடக்கத்தில், மக்கள் உரிமைக்கான போராட்டத்தில் பலமுறை கைது செய்யப்பட்டார். ஷா மாநிலத்தின் முன்னாள் முதல்வர் ஷேக் அப்துல்லாவின் மூத்த மருமகனும், பாரூக் அப்துல்லாவின் மைத்துனர் மற்றும் முன்னாள் முதல்வர் உமர் அப்துல்லாவின் மாமாவும் ஆவார்.  
1947ல் புதிய அரசு அமைந்த பிறகு, அரசின் விநியோகம் மற்றும் விலைகளின் கட்டுப்பாட்டாளராக ஷா நியமிக்கப்பட்டார், அவர் 1953 வரை அப்பதவியை வகித்தார்.  
1975 ஆம் ஆண்டு இந்திரா-அப்துல்லா ஒப்பந்தத்தைத் தொடர்ந்து, கிட்டத்தட்ட எட்டு ஆண்டுகள் நீட்டிக்கப்பட்ட சிறைவாசத்திற்குப் பிறகு, ஷா அரசாங்கத்தில் மாநில அமைச்சராக பதவியேற்றார். 1977 தேர்தல்களில் தேசிய மாநாட்டு பிரச்சாரத்தில் மூளையாக செயல்பட்டதற்காக ஷா மிகவும் அறியப்பட்டார். பின்னர் அவர் அமைச்சராக பதவியேற்றார், போக்குவரத்து, உணவு மற்றும் விநியோகம், வர்த்தக முகமைகள், தோட்ட வேலைகள் மற்றும் மின்சாரம் ஆகிய துறைகளை வகித்தார்.  
ஷா 1984 இல் தனது மைத்துனரான பாரூக் அப்துல்லாவின் அரசைக் கவிழ்த்து முதலமைச்சரானார், அவர் 1984 ஜூலை 2 அன்று 12 கட்சி எம்எல்ஏக்களுடன் தேசிய மாநாட்டு கட்சியிலிருந்து விலகி ஃபரூக் அப்துல்லாவின் அரசாங்கத்தை வீழ்த்தினார். இந்த நடவடிக்கை இரு குடும்பங்களுக்கிடையே கசப்பான பிளவை உருவாக்கியது.  
ஷா 26 உறுப்பினர்களைக் கொண்ட இந்திய தேசிய காங்கிரஸ் கட்சியுடன் கைகோர்த்து முதலமைச்சரானார். இருப்பினும், தெற்கு காஷ்மீரில் 1986 ஆம் ஆண்டு நடந்த அனந்த்நாக் கலவரத்தைத் தொடர்ந்து அவரது அரசாங்கம் 12 மார்ச் 1986 அன்று அப்போதைய ஆளுநர் ஜக்மோகனால் டிஸ்மிஸ் செய்யப்பட்டது.
# குலாம் முஹம்மது ஷா

## புதிய கட்சி

ஜம்மு காஷ்மீர் அவாமி தேசிய மாநாட்டு கட்சி என்ற புதிய கட்சியை ஷா உருவாக்கினார், அது 2008 ஜம்மு காஷ்மீர் சட்டப் பேரவைத் தேர்தல்களிலும் பங்கேற்றது.
# குலாம் முஹம்மது ஷா

## குடும்பம்

அவருக்கு பேகம் கலிதா ஷா என்ற மனைவியும், இரண்டு மகன்கள் மற்றும் ஒரு மகள் உள்ளனர்.
# குலாம் முஹம்மது ஷா

## இறப்பு

ஷா ஸ்ரீநகரில் உள்ள ஷெர்-இ-காஷ்மீர் மருத்துவ அறிவியல் நிறுவனத்தில் 6 ஜனவரி 2009 அன்று இறந்தார். அப்போது அவருக்கு வயது 88
# சையத் மீர் காசிம்

**சையத் மீர் காசிம்** (Syed Mir Qasim - 1921 - 12 டிசம்பர் 2004) 1971 முதல் 1975 வரை ஜம்மு காஷ்மீர் முதல்வராக இருந்தார்.
# சையத் மீர் காசிம்

## பிறப்பு

மீர் முகமது ஷா அவர்களுக்கு மகனாக தூரு எனும் கிராமத்தில் 16 ஜனவரி, 1919 ல் பிறந்தார்.
# சையத் மீர் காசிம்

## கல்வி

எம்.ஏ, எல்.எல்.பி பயின்றுள்ளார்
# சையத் மீர் காசிம்

## அரசியல்

சையத் மீர் காசிமின் அரசியல் வாழ்க்கை முதலில் பிரித்தானிய ஆட்சியின் போது தொடங்கியது. அவர் மதச்சார்பற்ற தலைவராகவும், ஜனநாயகத்திற்கு ஆதரவான காஷ்மீர் அரசியல் இயக்கத்தில் பயணித்தார். மேலும் மஹாராஜா ஹரி சிங்கின் முடியாட்சிக்கு எதிராக அவர் வாதிட்டதன் விளைவாக அவர் சிறையில் அடைக்கப்பட்டார்.
# சையத் மீர் காசிம்

## பதவியில்

- ஜம்மு மற்றும் காஷ்மீர் அரசியலமைப்பு சபை மற்றும் ஜம்மு மற்றும் காஷ்மீர் சட்டமன்றம் ஆகியவற்றில் 1951 முதல் 1975 வரை உறுப்பினராக இருந்தார்.
- தலைமை நாடாளுமன்ற செயலாளராக 1953 முதல் 1957 வரையும், வருவாய் அமைச்சராக 1961 முதல்1963 வரையும் பணியாற்றினார்.
- 29/07/1975 முதல் 10/11/1978 வரை இலாகா இல்லாத மத்திய அமைச்சராகவும் 1976 முதல் 1977 வரை குடிமைப் பொருள் வழங்கல் மற்றும் கூட்டுறவுத் துறை அமைச்சராகவும் பணியாற்றினார்.
# சையத் மீர் காசிம்

## முதலமைச்சர்

இந்தியாவின் சுதந்திரத்திற்குப் பிறகு, ஜம்மு காஷ்மீர் அரசியலமைப்பை உருவாக்கும் பணியில் சையத் மீர் காசிம் ஈடுபட்டார். அவர் பல்வேறு மாநில மற்றும் யூனியன் பதவிகளில் பணியாற்றினார். காஷ்மீரில் இந்திய தேசிய காங்கிரசை நிறுவிய பெருமைக்குரியவர். குலாம் முகமது சாதிக் மறைவுக்குப் பிறகு ஜம்மு காஷ்மீர் முதல்வராகப் பணியாற்றினார்.  
இந்திரா காந்தி பிரதமராக இருந்தபொழுது ஷேக் அப்துல்லாவுடன் இந்திய அரசு ஒரு உடன்பாட்டை எட்டிய பிறகு, ஷேக் அப்துல்லாவுக்குத் திரும்புவதற்கு வழி வகுக்கும் பொருட்டு 1975 இல் அவர் தனது முதல்வர் பதவியை ராஜினாமா செய்தார். இது பலராலாலும் பாராட்டப்பட்டது.
# சையத் மீர் காசிம்

## சுயசரிதை

செப்டம்பர் 1992 இல் வெளியிடப்பட்ட அவரது சுயசரிதையான *மை லைஃப் அண்ட் டைம்ஸில்*, கொய்ட் காஷ்மீர் இயக்கத்தின் மூலம் சமஸ்தானத்தில் முடியாட்சி என்ற நுகத்தை தூக்கி எறிய காஷ்மீரிகளின் போராட்டம் பற்றிய சுவாரஸ்யமான வரலாற்று விவரங்களை காசிம் வழங்கியுள்ளார். அத்துடன் பாகிஸ்தானுடன் இணைவதைத் தேர்ந்தெடுப்பதை விட இந்தியாவுடன் இணைவதற்கான பிரச்சினையின் பின்னணி குறித்தும் குறிப்பிட்டுள்ளார்.
# சையத் மீர் காசிம்

## குடும்பம்

மீர் காசிமிற்கு மரியம் பேகம் என்ற மனைவியும், டாக்டர் சஜ்ஜத் ஹுசைன், மீர் ஜாவேத் என்ற இரண்டு மகன்கள் மற்றும் இரண்டு மகள்களும் உள்ளனர்.
# சையத் மீர் காசிம்

## இறப்பு

காசிம் தனது 83வது வயதில் 12 டிசம்பர் 2004 அன்று புது தில்லியில் இந்தியா கேட் அருகே ஆம்புலன்ஸில் இறந்தார். அவரது விருப்பத்திற்கு இணங்க, அவர் பிறந்த கிராமமான காஷ்மீரில் உள்ள தூருவில் அடக்கம் செய்யப்பட்டார்.
# சையத் மீர் காசிம்

## பத்ம பூஷன்

2005 ஆம் ஆண்டு இந்திய குடியரசுத் தலைவர் ஏபிஜே அப்துல் கலாம் அவர்களால் இந்தியாவின் மூன்றாவது உயரிய குடிமகன் விருதான பத்ம பூசண் அவருக்கு மரணத்திற்குப் பின் வழங்கப்பட்டது. http://www.dashboard-padmaawards.gov.in/?Name=Syed%20Mir%20Qasim
# உலக தலசீமியா நாள்

**உலக தலசீமியா நாள்** (*World Thalassemia day*) ஒவ்வோர் ஆண்டும் மே மாதம் 8 ஆம் தேதியன்று அனுசரிக்கப்படுகிறது. தலசீமியா நோயால் பாதிக்கப்பட்ட நோயாளிகளின் போராட்டத்தையும் இவர்களின் வாழ்க்கையை மேம்படுத்தப் போராடும் மருத்துவர்கள், விஞ்ஞானிகள் மற்றும் மருத்துவ ஊழியர்களின் முயற்சிகளை கௌரவிக்கும் வகையிலும் இந்நாள் ஒரு விழிப்புணர்வை ஏற்படுத்த முயற்சிக்கிறது.  
தலசீமியா என்பது மரபு சார்ந்த ஓர் இரத்த நோய் ஆகும். இரத்தத்தில் இரத்தச் சிவப்பணுக்கள் உற்பத்தி குறைவதால் இந்நோய் தோன்றுகிறது. தலசீமியா நோய் இரத்த அணுக்களை பலவீனப்படுத்தியும் அழிக்கும். இந்நோய் கண்டவர்களின் உடலால் போதுமான ஈமோகுளோபினை உருவாக்க இயலாது. ஆல்பா தலசீமியா, பீட்டா தலசீமியா போன்ற நோய் வகைகளும் இவற்றின் சில துணைப்பிரிவு நோய் வகைகளும் உள்ளன. இந்நோய்க்கு சிகிச்சையளிக்க நோயாளிக்கு தொடர்ந்து இரத்தம் செலுத்த வேண்டும். குருத்தணு சிகிச்சை நம்பிக்கை ஏற்படுத்துவதாக கூறப்படுகிறது.  
நோயால் பாதிக்கப்பட்ட மக்களின் வாழ்க்கையை மேம்படுத்தப் போராடும் மருத்துவர்கள், அறிவியலாளர்கள், மருத்துவ ஊழியர்களின் முயற்சிகளைக் கௌரவிக்கும் வகையிலும் உலகம் முழுவதும் இந்த நாள் கொண்டாடப்படுகிறது.
# பெரா ஏரி

**பெரா ஏரி** (மலாய்: *Tasik Bera*; ஆங்கிலம்: *Bera Lake*; சீனம்: 百乐湖); என்பது மலேசியா, பகாங் மாநிலத்தில், பெரா மாவட்டத்தில் அமைந்துள்ள ஒரு நன்னீர் ஏரியாகும்.  
தீபகற்ப மலேசியா வின் கிழக்குக் கரை மலைத் தொடரில் இந்த ஏரி அமைந்து உள்ளது. இதன் சகோதர ஏரி என்று அழைக்கப்படும் சினி ஏரி; பெரா ஏரியில் இருந்து 50 கி.மீ. தொலைவில் உள்ளது.
# பெரா ஏரி

## பொது

இந்த ஏரியின் நீளம் 35 கி.மீ.; அகலம் 20 கி.மீ. இந்த ஏரியில் கொள்ளப்படும் நீர், பகாங் ஆற்றில் கலக்கிறது. இதன் ஆழம் சராசரியாக 5 மீட்டர் அளவு.  
பெரா ஏரியின் பெயர்தான் பெரா மாவட்டத்திற்கும்; பெரா நகரத்திற்கும்; மற்றும் பெரா நாடாளுமன்றத் தொகுதிக்கும் வைக்கப்பட்டு உள்ளது.
# பெரா ஏரி

## பொது

### ராம்சர் உடன்படிக்கை

தீபகற்ப மலேசியாவின் மிகப் பெரிய நன்னீர் சதுப்பு நிலமாக விளங்குகிறது. தவிர இந்த ஏரி ஒரு தனித்துவமான ஈரநில வனப் பகுதியாகவும் உள்ளது.  
1994 நவம்பர் மாதம் முதல் ராம்சர் உடன்படிக்கையின் கீழ் அந்த ஏரி பாதுகாக்கப் பட்டு வருகிறது.  
பெரா ஏரிப் பகுதியில் செமலை *(Semelai)* எனும் ஒராங் அஸ்லி பழங்குடியினர் வாழ்கிறார்கள். அவர்களின் கூற்றுப்படி, பெரா எனும் பெயர் ரெபா *(Reba)* எனப்படும் ஒரு வகை கடல் பாசியில் இருந்து பெறப்பட்டது. பெரா ஏரியில் அந்த வகையான கடல்வாழ் பாசிகள் உள்ளன.
# பெரா ஏரி

## அமைவு

இதன் பரப்பளவு ஏறக்குறைய 24,000 ஹெக்டர். பல்வேறு வகையான மழைக்காட்டுத் தாவரங்கள் மற்றும் பல்வேறு வகையான விலங்கினங்களும் உள்ளன. படர்ந்த சதுப்பு நிலக் காடுகளில், புலிகள், தபீர்கள், யானைகள், சிறுத்தைகள், அரிதான மலாய் முதலைகள் வாழ்கின்றன.  
இங்கு பொழுது போக்கு அம்சங்களாக மீன்பிடித்தல், படகு சவாரி மற்றும் பறவைகள் பார்ப்பது போன்றவை உள்ளன.  
ஏரிக்கரையில் பார்க் லேக் உல்லாச விடுதி எனும் விடுதி உள்ளது. நான்கு அறைகளைக் கொண்ட விடுமுறைக் காலக் குடிசைகள் உள்ளன. 40 பேர் தங்குவதற்கான தங்குமிட வசதிகளை அந்த விடுதி வழங்குகிறது.
# நிப்ரோபெட்ரோவ்ஸ்க் மாகாணம்

**நிப்ரோபெட்ரோவ்ஸ்க் மாகாணம்** (**Dnipropetrovsk Oblast**), உக்ரைன் நாட்டின் தென்கிழக்கில் அமைந்துள்ளது. இதன் நிர்வாகத் தலைநகரம் நிப்ரோ நகரம் ஆகும். இது உக்ரைனின் முக்கிய தொழில் துறை மாகாணம் ஆகும். 2021-இல் இதன் மக்கள் தொகை 31,42,035 ஆகும். பரப்பளவில் இம்மாகாணம் உக்ரைன் நாட்டில் இரண்டாம் இடத்தில் உள்ளது. இதன் முக்கிய நகரங்கள் நிப்ரோ, கிரிவோய் ரோக், கமியன்ஸ்கே மற்றும் நிகோபோல் ஆகும். தினேப்பர் ஆறு இம்மாகாணத்தின் ஊடாகப் பாய்கிறது.  
2019-ஆம் ஆண்டில் உக்ரைன் நாட்டின் அரசியலமைப்பு நீதிமன்றம் இம்மாகாணத்தின் பெயரை **சிசெஸ்லாவ் மாகாணம்** எனப்பெயர் மாற்றம் செய்ததது
# நிப்ரோபெட்ரோவ்ஸ்க் மாகாணம்

## புவியியல்

31,974 சதுர கிலோ மீட்டர் பரப்பளவு கொண்ட நிப்ரோபெட்ரோவ்ஸ்க் மாகாணம், உக்ரைன் நாட்டின் தென்கிழக்கில் அமைந்துள்ளது. தினேப்பர் ஆறு இம்மாகாணத்தின் ஊடாகப் பாய்கிறது. இதன் வடக்கில் [போல்தாவா மாகாணம், கிழக்கில் தோனெத்ஸ்க் மாகாணம், தெற்கில் சப்போரியா மாகாணம் மற்றும் கெர்சன் மாகாணம் மற்றும் மேற்கில் மைக்கோலைவ் மாகாணம் மற்றும் கிரோவோக்ராட் மாகாணம் எல்லைகளாக உள்ளது. இம்மாகாணத்தில் இரும்பு மற்றும் பிற உலோக கனிமங்கள் அதிகம் உள்ளது.
# நிப்ரோபெட்ரோவ்ஸ்க் மாகாணம்

## மாகாண நிர்வாகப் பிரிவுகள்

இம்மாகாணம் 22 மாவட்டங்களையும், 20 நகரங்களையும், 46 நகர்புற குடியிருப்புகளையும், 1369 கிராமங்களையும் கொண்டது.
# நிப்ரோபெட்ரோவ்ஸ்க் மாகாணம்

## மக்கள் தொகை பரம்ப்பல்

இம்மாகாணத்தின் மக்கள் தொகையில் கீழ்கண்டவாறு மக்கள் உள்ளனர்.  
- உக்ரேனியர்கள் – 79.3%,
- உருசியர்கள் – 17.6%,
- பெலேரஷ்யர்கள் – 0.8%,
- யூதர்கள் – 0.4%,
- ஆர்மீனியர்கள் – 0.3%,
- அசர்பைஜானியர்கள் – 0.2%,
- மால்டோவினியர்கள் – 0.12%,
- ரோமாணி மக்கள் – 0.11%,
- தாதர்கள் – 0.11%,
- ஜெர்மனியர்கள் – 0.11%,
- பிறர் – 0.95%;  
இம்மாகாணத்தில் உக்ரைனிய மரபுவழி திருச்சபையினர் 47.5%, உக்ரைனிய மரபுவழி கீவ்வியன் திருச்சபையினர் 10.7%, உரோமைக் கத்தோலிக்கர்கள் 1.3%, உக்ரைனிய மரபுவழி தன்னாட்சி திருச்சபையினர் 0.8%, புரோட்டஸ்டண்ட் சபையினர் 32.3% அக உள்ளனர்.
# நிப்ரோபெட்ரோவ்ஸ்க் மாகாணம்

## இதனையும் காண்க

- நிப்ரோ நகரம்
# போல்தாவா மாகாணம்

**போல்தாவா மாகாணம்** (**Poltava Oblast**) உக்ரைன் நாட்டில் மத்தியகிழக்கில் அமைந்த மாகாணம் ஆகும். இதன் தலைநகரம் போல்தாவா நகரம் ஆகும். 2021-ஆம் ஆண்டில் இதன் மக்கள் தொகை 13,71,529 ஆக இருந்தது. இதன் முக்கிய நகரங்கள் போல்தாவா, ஹோரிசினி மற்றும் கிரெமென்சுக் ஆகும்.
# போல்தாவா மாகாணம்

## புவியியல்

28,800 சதுர கிலோ மீட்டர் பரப்பளவு கொண்ட போல்தாவா மாகாணம் தினேப்பர் ஆற்றின் இடது கரையில் அமைந்துள்ளது. இதன் வடக்கில் சுமி மாகாணம் மற்றும் செர்னிகிவ் மாகாணம், கிழக்கில் கார்கிவ் மாகாணம், தெற்கில் நிப்ரோபெட்ரோவ்ஸ்க் மாகாணம், தென்மேற்கில் கிரோவோக்ராட் மாகாணம், மேற்கில் செர்கசி மாகாணம் உள்ளது.  
2018-ஆம் ஆண்டில் இதன் மக்கள் தொகை 14,00,000 ஆகும். இதன் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 49 பேர் வீதம் வாழ்கின்றனர்.
# போல்தாவா மாகாணம்

## பொருளாதாரம்

இம்மாகாணத்தில் பெட்ரோலியப் பொருட்கள் மற்றும் இயற்கை எரிவாயு அதிகம் கிடைப்பதால் அது தொடர்பான ஆலைகள் அதிகம் உள்ளது. மேலும் இரும்பு கனிமங்கள் அதிக அளவில் உள்ளது.  
இம்மாகாணத்தில் சர்க்கரை வள்ளி கிழங்கு, சூரியகாந்தி எண்ணெய், உருளைக்கிழங்கு, அதிகம் உற்பத்தி செய்யப்படுகிறது. மேலும் இறைச்சி, பால் பொருட்கள், முட்டை அதிகம் உற்பத்தி செய்யப்படுகிறது.
# போல்தாவா மாகாணம்

## மாகாண ஆட்சிப் பிரிவுகள்

இம்மாகாணம் 25 மாவட்டங்களும், 5 நகரங்களும், 21 நகர்புற குடியிருப்புகளும், 1862 கிராமங்களும் கொண்டது.
# சுமி மாகாணம்

**சுமி மாகாணம்** (**Sumy Oblast**) உக்ரைன் நாட்டின் வடகிழக்கில் உருசியா நாட்டின் எல்லையை ஒட்டி அமைந்த மாகாணம். இதன் தலைநகரம் சுமி நகரம் ஆகும். 2021-இல் இதன் மக்கள் தொகை 10,53,402 ஆகும். இதன் பிற முக்கிய நகரங்கள் கோனோடாப், ஒக்டிர்கா, ரோம்னி, சோஸ்தகா ஆகும். இம்மாகாணத்தின் 600 இடங்களில் தொழிற்சாலைகள் கொண்டுள்ளது. இது வேளாண் பயிர்களை உற்பத்தி செய்கிறது. 7 ஆறுகள் இம்மாகாணத்தில் பாய்கிறது.
# சுமி மாகாணம்

## புவியியல்

23,800 சதுர கிலோ மீட்டர் பரப்பளவு கொண்ட இம்மாகாணத்தில் வடகிழக்கிலும், கிழக்கிலும் உருசியா, தென்மேற்கில் போல்தாவா மாகாணம், தெற்கில் கார்கிவ் மாகாணம், மேற்கில் செர்னிகிவ் மாகாணம் உள்ளது. தேஸ்னா ஆறுடன் 7 ஆறுகள் இம்மாகாணத்தில் பாய்கிறது.
# சுமி மாகாணம்

## மாகாண ஆட்சிப் பிரிவுகள்

இம்மாகாணம் 18 மாவட்டங்களும், 15 நகரங்களும், 7 நகராட்சிகளும், 20 நகர்புற குடியிருப்புகளும், 1492 கிராமங்களும் கொண்டது.
# சுமி மாகாணம்

## பொருளாதரம்

இம்மாகாணத்தில் வேதியியல் தொழிற்சாலைகள், இயந்திரவியல் தொழிற்சாலைகள், வேளாண் இயந்திரக் கருவிகள் உற்பத்தி செய்யும் தொழிற்சாலைகளும், இரும்புச் சுரங்கங்கள் கொண்டது. இம்மாகாணம் 237 பெரிய அளவிலான தொழிற்சாலைகளும், 327 சிறிய அளவிலான தொழிற்சாலைகள் கொண்டுள்ளது.  
இம்மாகாணத்தின் முக்கிய விளைபொருட்கள் சர்க்கரை வள்ளிக் கிழங்கு, சூரியகாந்தி விதைகள், உருளைக்கிழங்கு ஆகும். மேலும் இறைச்சி, பால் பொருட்கள், முட்டை அதிகம் உற்பத்தி செய்யப்படுகிறது.
# சுமி மாகாணம்

## இதனையும் காண்க

- சுமி நகரம்
# முத்தையா ஸ்தபதி

**முத்தையா ஸ்தபதி** ஒரு இந்திய சிற்பி, கட்டிடக் கலைஞர் மற்றும் இந்து கோவில் கட்டிடக்கலைஞர் ஆவார். மினசோட்டாவின் இந்துக் கோவில் உட்பட இங்கிலாந்து மற்றும் அமெரிக்காவில் உள்ள பல கோவில்களின் வடிவமைப்பு மற்றும் கட்டுமானத்திற்காக இவர் பரவலாக அறியப்படுகிறார். இலங்கையில் உள்ள ரம்பதகல்ல வித்யாசாகர் கோவிலில் (Rambadagalla Vidyasagara Temple) 67.5 அடி உயர புத்தர் சிலையை உருவாக்கியவர் இவரே. அமர்ந்த நிலையில் (சமாதி) உள்ள உலகின் மிகப்பெரிய புத்தர் சிலை இது என்று கூறப்படுகிறது. இந்திய அரசு அவருக்கு 1992 ஆம் ஆண்டிற்கான நான்காவது உயரிய பொதுத்துறை சார்ந்தவர்களுக்கான விருதான பத்மசிறீ விருதை வழங்கியது .
# முத்தையா ஸ்தபதி

## தொடக்க நாட்களில்

முத்தையா 1941 ஆம் ஆண்டு டிசம்பர் 14 ஆம் தேதி தென்னிந்திய மாநிலமான தமிழ்நாட்டின் கோவில் நகரமான இராமேஸ்வரத்திற்கு அருகிலுள்ள இராமநாதபுரம் மாவட்டம் இலவன்கோட்டை என்ற சிறிய கிராமத்தில் ஒரு மரபார்ந்த கட்டிடக் கலைஞரான முத்து ஸ்தபதி மற்றும் அவரது மனைவி கௌரி ஆகியோருக்கு மகனாகப் பிறந்தார். இவருடன் பிறந்தவர்கள் ஐந்து பேர். அவர் தனது சகாக்களிடமிருந்து மரபார்ந்த வழியில் கட்டிடம் மற்றும் சிற்பக் கலையைக் கற்றுக்கொண்டது மட்டுமல்லாமல், 1957 முதல் 1961 வரை மாமல்லபுரம் சிற்பக் கல்லூரியில் கோவில் கட்டிடக்கலை, சிற்பம் மற்றும் நகர திட்டமிடல் ஆகிய துறைகளில் முறையான பயிற்சியைப் பெற்றார்.  
முத்தையாவுக்கு திருமணமாகி இரண்டு மகன்கள் உள்ளனர், இருவரும் பாரம்பரிய கட்டிடக் கலைஞர்கள் மற்றும் சிற்பிகள். அவரது அண்ணன் எஸ்.எம்.கணபதி ஸ்தபதி, ஒரு ஸ்தபதி மற்றும் பத்மசிறீ விருது பெற்றவர்.
# முத்தையா ஸ்தபதி

## தொழில்

அவர் உலகெங்கிலும் உள்ள இந்து கோவில்களை வடிவமைத்து கட்டியுள்ளார், அவற்றில் 32 கோவில்கள் அமெரிக்காவிலேயே அமைந்துள்ளன. மினசோட்டா இந்து கோவில், அறுபடை வீடு கோவில் வளாகம், சென்னை, சிறீ மீனாட்சி சுந்தரேசுவரர் கோவில், உத்தரசுவாமி மலை, புது தில்லி, சிறீ உத்தர சிதம்பர நடராசர் கோவில், சதாரா மற்றும் ஊஸ்டன் (Houston), லாசு ஏஞ்சல்சுவில் உள்ள கோவில்கள், சிகாகோ, சான் பிரான்சிசுகோ, பிட்சுபர்க், நாசுவில்லி, பாசுடன், அட்லாண்டா, நியூயார்க், மவுண்ட்சுவில்லி, லூயிவில், மியாமி, ஓக்லஹோமா, மெம்பிஸ், டல்லாசு மற்றும் போக்கீப்சி ஆகியவை இவரது குறிப்பிடத்தக்க கட்டுமானங்களில் சில. சென்னை, நங்கநல்லூரில் உள்ள 32 அடி அனுமன் சிலையும், காஞ்சிபுரத்தில் உள்ள ஏனாத்தூரில் உள்ள சங்கராச்சாரியார் சிலையும் இவர் உருவாக்கியவை ஆகும்.
# முத்தையா ஸ்தபதி

## விருதுகள் மற்றும் அங்கீகாரங்கள்

இந்திய அரசாங்கம் 1992 ஆம் ஆண்டிற்கான பத்மசிறீ விருதை அவருக்கு வழங்கி பெருமைப்படுத்தியது.
# முத்தையா ஸ்தபதி

## மேலும் பார்க்கவும்

- இந்து கோவில் கட்டிடக்கலை
- வி.கணபதி ஸ்தபதி
- எஸ்.எம்.கணபதி
# படா (திரைப்படம்)

***படா*** என்பது 2022 ஆம் ஆண்டு வெளியான இந்திய மலையாள மொழி அரசியல் சமூக-கிளர்ச்சி திரைப்படமாகும் (Political social-thriller film). இது கமல் கே.எம் ( *ஐ.டி யை* இயக்கியவர்) இயக்கிய திரைப்படமாகும். குஞ்சாக்கோ போபன், ஜோஜு ஜார்ஜ், விநாயகன் மற்றும் திலீஷ் போத்தன் ஆகியோர் இப்படத்தில் நடித்துள்ளனர். 1996 ஆம் ஆண்டில் அப்போதைய பாலக்காடு ஆட்சியரை பணயக்கைதியாக பிடித்து வைத்திருந்த உண்மை சம்பவத்தை அடிப்படையாக வைத்து இப்படம் உருவாகியுள்ளது. இப்படம் மார்ச் 11, 2022 ஆம் தேதியன்று வெளியிடப்பட்டது. விமர்சன ரீதியான பாராட்டையும் பெற்றது.
# படா (திரைப்படம்)

## அனுமானம்

1996 ஆம் ஆண்டில், அப்போதைய பாலக்காடு மாவட்ட ஆட்சியரை பணயக்கைதியாக பிடித்து வைத்திருந்த உண்மை சம்பவத்தை அடிப்படையாக வைத்து இப்படம் உருவாகியுள்ளது. ஒரு புரட்சியைத் தூண்டக்கூடிய பெரிய ஒன்றைச் செய்ய வெவ்வேறு இடங்களில் இருந்து ஐந்து பேர் எப்படித் திட்டமிடுகிறார்கள் என்பதைக் காட்டுவதன் மூலம் படா திரைப்படம் தொடங்குகிறது. இந்தக் குழுவினர், அவர்களுடைய சேருமிடத்திற்கு வந்து, கலெக்டர் வருவதற்காகக் காத்திருக்கிறார்கள். ஒரு நாள் காத்திருப்புக்குப் பிறகு, அவர்கள் ஆட்சியரின் அறைக்குள் நுழைந்து, அவரைச் சுற்றியுள்ள மற்றவர்களைத் துரத்திய பின்னர், வலுக்கட்டாயமாக அவரைக் கயற்றால் கட்டுகிறார்கள். ஆட்சியரின் வற்புறுத்தலின் பேரில், தங்களை பழங்குடியினர் நலனுக்காக பாடுபடும் 'அய்யன்காளி படை' என அடையாளப்படுத்திக் கொள்வதுடன், ஆட்சியரை பணயக்கைதியாக வைத்து, சர்ச்சைக்குரிய ஆதிவாசி நிலத் திருத்த மசோதாவை ரத்து செய்ய தற்போதைய அரசிடம் பேரம் பேசுவதே அவர்களின் தற்போதைய முடிவு. ஆட்சியருக்கும் ஐந்து பேருக்கும் இடையேயான பரிமாற்றங்கள் மூலம் ஆதிவாசி சமூகத்தின் பரிதாபகரமான அவலநிலை திரையில் இன்னும் தெளிவாக விவரிக்கப்படுகிறது. ஆட்சியர் அவர்களின் அவலநிலையை அனுதாபத்துடன் பார்ப்பது மட்டுமின்றி, அவர்களுடைய கோரிக்கையான ஆதிவாசி நிலத் திருத்த மசோதாவை ரத்து செய்வதற்கு தன்னுடைய ஆதரவையும் தெரிவிக்கிறார்.
# படா (திரைப்படம்)

## நடிகர்கள்

- ராகேஷ் கன்ஹாங்காடாக குஞ்சாக்கோ போபன் (ரமேஷ் கன்ஹாங்காட்டை அடிப்படையாகக் கொண்டது)
- அரவிந்தன் மண்ணூராக ஜோஜு ஜார்ஜ் (அஜயன் மண்ணூரை அடிப்படையாகக் கொண்டது)
- பாலு கல்லராக விநாயகன் (பாபு கல்லரை அடிப்படையாகக் கொண்டது)
- திலீஷ் போத்தன் "குட்டி"/நாராயணன்குட்டியாக (விளையோடி சிவன்குட்டியை அடிப்படையாகக் கொண்டது)
- பிரகாஷ் ராஜ் தலைமைச் செயலாளர் என். ராஜசேகரன் ஐ.ஏ.எஸ்
- குட்டியின் மனைவி மினி கே.எஸ் ஆக உன்னிமய பிரசாத்
- அஜய் ஸ்ரீபாத் டாங்கே, பாலக்காடு ஆட்சியராக அர்ஜுன் ராதாகிருஷ்ணன் (WR ரெட்டியை அடிப்படையாகக் கொண்டது)
- இந்திரன்ஸ் தோழர். கண்ணன் முண்டூர் (முண்டூர் ரவுன்னியை அடிப்படையாகக் கொண்டது)
- சலீம் குமார் அமர்வு நீதிபதியாக, நீதிபதி தங்கப்பன் ஆச்சாரி
- பி.கிருஷ்ணகுமார் ஐஏஎஸ் ஆக ஜெகதீஷ்
- டி.ஜி.ரவி வழக்கறிஞர். ஜெயபாலன், இடைத்தரகர்
- குஞ்சியாக சாவித்திரி ஸ்ரீதரன்
- அப்போதைய கேரள முதல்வராக வி.கே.ஸ்ரீராமன் இ.கே.நாயனார்
- சாதிக் ஹாசனார், கலெக்டரின் கன்மேனாக ஷைன் டாம் சாக்கோ
- உஸ்மானாக கோபாலன் அடத்
- பிரான்சிஸ் சாக்கோ ஐபிஎஸ் ஆக சுதீர் கரமனா
- குமரனாக தாசன் கோங்காட்
- பாலுவின் மனைவி ஷீஜா பிகேவாக கனி குஸ்ருதி
- ஹரி கோங்காட்
- கே ராஜேஷ்
- சிபி ஜாய் ஜோசப்பாக சிபி தாமஸ்
- DySP கேபி தாமஸாக பிட்டோ டேவிஸ்
- சச்சின் அகர்வால் ஐபிஎஸ் ஆக விவேக் விஜயகுமாரன்
- கே சந்திரன் ஐபிஎஸ் ஆக ஜேம்ஸ் எலியா
- பத்மினி ராமச்சந்திரனாக சஜிதா மடத்தில்
- கே.ரவியாக கோபன் மங்காட்
- கோட்டயம் ரமேஷ்
- சங்கர் ராமகிருஷ்ணன்
- தேவேந்திரநாத் சங்கர்நாராயணன்
- உன்னி விஜயன்
- கண்ணன் நாயர்
- சுனில் அன்னூர்
- ராஜீவன் வெள்ளூர்
- ஹரிஸ் சலீம்
- நிதின் ஜார்ஜ்
- பாலுவின் மகள் ரோசாவாக இஷிதா சுதீஷ்
- பாலுவின் மகன் ஆசாத் வேடத்தில் மாஸ்டர் டாவிஞ்சி
- என்.பி.ரவிச்சந்திரன் ஐ.ஏ.எஸ் ஆக சந்தோஷ் கீழத்தூர்
# படா (திரைப்படம்)

## ஒலிப்பதிவு

அசல் ஒலிப்பதிவை விஷ்ணு விஜய் இசையமைத்துள்ளார்.
# படா (திரைப்படம்)

## தயாரிப்பு

குஞ்சாக்கோ போபன், ஜோஜு ஜார்ஜ், விநாயகன் மற்றும் திலீஷ் போத்தன் ஆகியோர் இப்படத்தில் இணைந்த பின்னர், 2019 ஆண்டில் படத்தயாரிப்பு தொடங்கியது. மம்முட்டி ஒரு முக்கிய வேடத்தில் நடிக்கவுள்ளதாக தகவல் வெளியானது. 2019 ஆம் ஆண்டு ஆகஸ்ட் மாதத்தில் படப்பிடிப்பு நிறைவடைந்தது.
# படா (திரைப்படம்)

## வரவேற்பு

இப்படம் வெளியாகி நேர்மறையான விமர்சனங்களைப் பெற்றது. *டைம்ஸ் ஆஃப் இந்தியாவின்* அன்னா மேத்யூஸ் படத்திற்கு ஐந்தில் நான்கு மதிப்பீட்டை அளித்து வெளியிட்ட விமரிசனம்:  
"அடிப்படையில், எழுத்தாளரும் இயக்குனருமான கமல் கே.எம் மாநிலத்தின் அரசியல் வரலாற்றில் ஒரு வியத்தகு சம்பவத்தைப் பயன்படுத்தி, அழுத்தமான, சிந்தனையுடன் நல்ல சினிமாவாக மாற்றியுள்ளார். ஆத்திரமூட்டும் திரைக்கதை, மிக வித்தியாசமான காலகட்டங்களை மட்டுமல்ல, நமது அரசு அலுவலகங்களின் பணிகளையும் வெளிப்படுத்தும் காட்சிகள், சிறப்பான நடிப்பு. இது அனைவருக்கும் மிகவும் பரிந்துரைக்கப்பட்ட படம்."  
*தி இந்துவின்* எஸ்.ஆர்.பிரவீன், "ஒடுக்கப்பட்டவர்களின் நியாயமான கோபத்தின் அனுதாபமான சித்தரிப்பு" என்று விமரிசனம் செய்தார்.  
*தி இந்தியன் எக்ஸ்பிரஸின்* கௌதம் VS இது குறித்துக் கருத்துத் தெரிவிக்கையில்,  
"இந்தத் திரைப்படம் ஒரு சக்திவாய்ந்த அரசியல் அறிக்கை மற்றும் ஆட்சி மாற்றத்திற்குப் பிறகு மாற்றம் காணும் அரசாங்கங்களின் கொள்கைகளை வெளிச்சம் போட்டுக் காட்டுகிறது. இடது அல்லது வலது என்று எந்த அணியாக வேண்டுமானாலும் இருக்கட்டும். காடுகளின் மீது பழங்குடி சமூகங்களின் உரிமைகளைப் பறித்துக் கொண்டு, பல ஆண்டுகளாக பழங்குடியினரின் சட்டங்களை கார்ப்பரேட் நலன்களுக்கு ஆதரவாக நீர்த்துப்போகச் செய்தது குறித்து இப்படம் பேசுகிறது. ". லேட்டஸ்ட்லியின் (LatestLY) ஸ்ரீஜு சுதாகரன் படத்திற்கு 4/5 மதிப்பீடு வழங்கியுள்ளார். "குஞ்சாகோ போபன் மற்றும் விநாயகனின் மலையாளப் படம் தைரியமானது, அமைப்பு ரீதியான அலட்சியத்திற்கு எதிரான கிளர்ச்சிக்கு மீண்டும் அழைப்பு விடுக்கிறது" என்று எழுதினார்.
# அப்துல் கபூர் (அரசியல்வாதி)

**அப்துல் கபூர்** (Abdul Ghafoor 1918 - 10 ஜூலை 2004) ஒரு இந்திய சுதந்திரப் போராட்ட வீரர் மற்றும் அரசியல்வாதி ஆவார், இவர் பீகாரின் 13வது முதலமைச்சராக 02 ஜூலை 1973 முதல் 11 ஏப்ரல் 1975 வரை பணியாற்றினார்; மற்றும் ராஜீவ் காந்தியின் அரசாங்கத்தில் கேபினட் அமைச்சராகவும் பணியாற்றினார். சுதந்திரப் போராட்டங்களில் தீவிரமாகப் பங்கேற்று சிறைவாசம் அனுபவித்தார்.
# அப்துல் கபூர் (அரசியல்வாதி)

## பிறப்பும் கல்வியும்

அவர் பீகாரின், கோபால்கஞ்ச் மாவட்டத்தில் உள்ள சரேயா அக்தேரியார் எனும் சிறிய கிராமத்தில், ஒரு எளிய விவசாய குடும்பத்தில் பிறந்தார். கோபால்கஞ்ச் மாவட்டத்தில் தனது ஆரம்பக் கல்வியை முடித்த அவர், உயர் கல்விக்காக பாட்னாவிற்கும், பின்னர் அலிகாருக்கும் குடிபெயர்ந்தார். அலிகார் முஸ்லீம் பல்கலைக்கழகத்தில் தனது எம்.ஏ மற்றும் சட்டத்தை முடித்தார்.
# அப்துல் கபூர் (அரசியல்வாதி)

## வெள்ளையனே வெளியேறு இயக்கம்

கபூர் இந்திய சுதந்திர இயக்கத்தின் போது பீகார் காங்கிரஸின் புகழ்பெற்ற இளந்தலைவர்களில் ஒருவராக இருந்தார். பின்னால் பீகார் முதல்வர்களான பிந்தேஸ்வரி துபே, பகவத் ஜா ஆசாத், சந்திரசேகர் சிங், சத்யேந்திர நாராயண் சின்கா, கேதார் பாண்டே ஆகியோருடன் பயணித்தார். மேலும் இந்திய தேசிய காங்கிரஸின் தேசியத் தலைவர் சீதாராம் கேஸ்ரி ஆகியோருடன் சுதந்திரப் போராட்டத்தின் போது பங்கேற்றார்.
# அப்துல் கபூர் (அரசியல்வாதி)

## சட்டமன்றத்தில்

1952 ஆம் ஆண்டு பீகாரின் பரேலி சட்டமன்ற தொகுதியில் போட்டியிட்டு வென்று சட்ட மேலவை உறுப்பினரானார். தொடர்ந்து பீகார் சட்ட மேலவை தலைவரானார்.
1957, 1977, 1980 ஆம் ஆண்டுகளிலும் பீகாரின் பரேலி சட்டமன்ற தொகுதியில் போட்டியிட்டு வென்று சட்ட மேலவை உறுப்பினரானார்.
1962 ஆம் ஆண்டு பீகாரின் கோபால்கஞ்ச் சட்டமன்ற தொகுதியில் போட்டியிட்டு வென்று சட்ட மேலவை உறுப்பினரானார்.
# அப்துல் கபூர் (அரசியல்வாதி)

## முதலமைச்சர்

1973 ஜூலை 02 முதல் 1975 ஏப்ரல் 11 வரை பீகார் முதல்வராக இருந்தார்.
# அப்துல் கபூர் (அரசியல்வாதி)

## நாடாளுமன்றத்தில்

- 1984 ஆம் ஆண்டு சீவான் மக்களவைத் தொகுதியில் மக்களவை உறுப்பினராக தேர்ந்தெடுக்கப்பட்ட இவர் பிரதமர் ராஜீவ் காந்தியின் அமைச்சரவையில் நகர்ப்புற மேம்பாட்டு அமைச்சராகவும் இருந்தார்.  
- 1991 மற்றும் 1998 ஆம் ஆண்டுகளில் கோபால்கஞ்ச் நாடாளுமன்றத் தொகுதிகளில் இருந்து காங்கிரஸ் மற்றும் சமதா கட்சி சார்பில் மக்களவைக்கு தேர்ந்தெடுக்கப்பட்டார். உள்துறைக்குழு மற்றும் ஆலோசனைக்குழு உறுப்பினராக இருந்தார்.  
- அவரது அரசியல் பாரம்பரியத்தை அவரது பேரன் ஆசிப் கபூர் முன்னெடுத்துச் செல்கிறார். ஆசிப் கபூர் அகில இந்திய காங்கிரஸ் கட்சியின் உறுப்பினராகவும், பீகார் பிரதேச காங்கிரஸ் கமிட்டியின் பொதுச் செயலாளராகவும் உள்ளார். 2010 பீகார் சட்டமன்றத் தேர்தலில் பீகாரின் கோபால்கஞ்ச் மாவட்டத்தில் உள்ள பராலி தொகுதியில் இந்திய தேசிய காங்கிரஸ் வேட்பாளராக போட்டியிட்டார்.
# அப்துல் கபூர் (அரசியல்வாதி)

## இறப்பு

கபூர் 10 ஜூலை 2004 அன்று பாட்னாவில் இறந்தார்.
# மார்த்தா ஆன் செல்பி

**மார்த்தா ஆன் செல்பி** (*Martha Ann Selby*) என்பவர் இந்தியவியலிலும் தமிழிலும் ஆய்வு செய்யும் ஒர் அமெரிக்கப் பேராசிரியர் ஆவார். அமெரிக்காவில் ஆசுட்டின் நகரில் உள்ள தெக்குசாசு பல்கலைக்கழகத்தில் ஆசியவியல் துறையில் பேராசிரியராகவும் துறைத்தலைவராகவும் பணியாற்றினார். இவர் தெக்குசாசு பல்கலைக்கழகத்தில் இருபது ஆண்டுகளாக இருந்திருக்கின்றார். அமெரிக்காவில் உள்ள ஆர்வேடு பல்கலைக்கழகத்தில் நிறுவப்பெற்றுள்ள சங்கம் தமிழிருக்கைப் பேராசிரியர் பதவியில் முதன் முதலாக அமர்பவராகத் தேர்வு செய்யப்பெற்றுள்ளார்.
# மார்த்தா ஆன் செல்பி

## கல்வி

மார்த்தா செல்பி பழந்தமிழ், பிராகிருதம், சமற்கிருதம் ஆகிய மொழி இலக்கியங்களில் ஆய்வு செய்துள்ளார். சமற்கிருத மருத்துவ இலக்கியத்திலும், தற்காலத் தமிழ்ப் புதினங்களிலும் ஆய்வு ஆர்வம் கொண்டுள்ளார். தமிழ் சங்கப்பாடல்களில் அகத்துறையைச் சேர்ந்த ஐநூறு பாடல்களை மொழிபெயர்த்துள்ளார். திலீப்குமார் கதைகளை மொழிபெயர்த்துள்ளார்.
# மார்த்தா ஆன் செல்பி

## முனைவர் பட்ட ஆய்வுரை

- Toward a Grammar of Love: A Comparative Study of Interpretive Modes in Classical Indian Poetry. Ph.D (August 1994), The University of Chicago, Department of South Asian Languages and Civilizations. Dissertation.
# மார்த்தா ஆன் செல்பி

## படைப்புகள்

=
# மலேசிய ஏரிகளின் பட்டியல்

ஜித்ராவில் உள்ள ஜித்ரா ஏரி]]
**மலேசிய ஏரிகளின் பட்டியல்** (மலாய்: *Senarai Tasik di Malaysia*; ஆங்கிலம்: *List of lakes of Malaysia*) எனும் இந்தப் பட்டியல் மலேசியாவில் உள்ள ஏரிகளைத் தொகுத்து வழங்குகிறது. அவற்றுள் இயற்கையாக உருவான ஏரிகளும் நீர்த்தேக்கங்களும் உள்ளன; மனிதர்களால் உருவாக்கப்பட்ட செயற்கை ஏரிகளும் உள்ளன.  
இங்கு பட்டியலிடப்படும் ஏரிகள் அந்தந்த மாநிலங்கள் அல்லது கூட்டரசு பிரதேசங்களுக்குள் அகர வரிசைப்படி பட்டியலிடப்பட்டு உள்ளன.
# மலேசிய ஏரிகளின் பட்டியல்

## மாநிலங்கள்

### சிலாங்கூர்

- சா ஆலாம் ஏரி, சா ஆலாம் *(Shah Alam Lake Garden)*
- மைன்சு வெல்னஸ் சிட்டி, செரி கெம்பாங்கான், பெட்டாலிங் *(Mines Wellness City)*
# மலேசிய ஏரிகளின் பட்டியல்

## மாநிலங்கள்

### சரவாக்

- லோகான் பூனுட் தேசியப் பூங்கா, மிரி பிரிவு *(Loagan Bunut National Park)*
# மலேசிய ஏரிகளின் பட்டியல்

## மாநிலங்கள்

### கெடா

- டாயாங் புந்திங் ஏரி, லங்காவி
- பெடு ஏரி
# மலேசிய ஏரிகளின் பட்டியல்

## மாநிலங்கள்

### மலாக்கா

- ஆயர் குரோ ஏரி, ஆயர் குரோ
- டுரியான் துங்கல் ஏரி, அலோர் காஜா
- ஜுஸ் ஏரி, ஜாசின்
# மலேசிய ஏரிகளின் பட்டியல்

## மாநிலங்கள்

### நெகிரி செம்பிலான்

- சிரம்பான் லேக் கார்டன், சிரம்பான்
- தாலாங் ஏரி, கோலா பிலா மாவட்டம்
# மலேசிய ஏரிகளின் பட்டியல்

## மாநிலங்கள்

### பகாங்

- பெரா ஏரி
- சினி ஏரி
# மலேசிய ஏரிகளின் பட்டியல்

## மாநிலங்கள்

### பேராக்

- புக்கிட் மேரா ஏரி
- செண்டரோ ஏரி *(Chenderoh Lake)*
- தைப்பிங் ஏரி
- தெமங்கோர் ஏரி
# மலேசிய ஏரிகளின் பட்டியல்

## மாநிலங்கள்

### திரங்கானு

- கென்யிர் ஏரி
# மலேசிய ஏரிகளின் பட்டியல்

## கூட்டாட்சி பிரதேசங்கள்

### கோலாலம்பூர்

- பெர்தானா ஏரி
- தித்திவாங்சா ஏரி
- கிள்ளான் கேட் அணை
# மலேசிய ஏரிகளின் பட்டியல்

## கூட்டாட்சி பிரதேசங்கள்

### புத்ராஜெயா

- புத்ராஜெயா ஏரி
# எபிகிராபியா இண்டிகா

***எபிகிராபியா இண்டிகா*** (Epigraphia Indica) 1882 ஆம் ஆண்டு முதல் 1977 ஆம் ஆண்டு வரை இந்திய தொல்லியல் துறை வெளியிட்ட அலுவல்முறை வெளியீடாகும். முதல் தொகுதி 1882 ஆம் ஆண்டில் ஜேம்ஸ் பர்கெஸ்ஸால் (James Burgess) திருத்தப்பட்டது. 1892 ஆம் ஆண்டு மற்றும் 1920 ஆம் ஆண்டுகளுக்கு இடையில் இது Indian Antiquary (பொருள்: இந்திய தொல்லியல்) எனும் காலாண்டு பதிப்புடன் இணைப்பாக (Quarterly Supplement) வெளியிடப்பட்டது.  
ஒவ்வொரு காலாண்டிலும் ஒரு பகுதி வெளியிடப்பட்டது. இந்தப் பருவ இதழின் எட்டு காலாண்டு பகுதிகளை இணைத்து ஒரு தொகுதி (Volume) உருவாக்கப்பபட்டது. எனவே இரண்டு ஆண்டுகளுக்கு ஒருமுறை ஒரு தொகுதி நிறைவுறும். இந்தப் பருவ இதழின் சுமார் 43 தொகுதிகள் இதுவரை வெளிவந்துள்ளன. இந்திய தொல்லியல் அளவீட்டுத் துறையின் (ASI) கல்வெட்டியல் (Epigraphy) கிளைக்கு தலைமை தாங்கிய அதிகாரிகளால் இவை திருத்தப்பட்டு தொகுக்கப்பட்டுள்ளன.
# எபிகிராபியா இண்டிகா

## தொகுப்பாளர்கள்

- ஜே. பர்கெஸ் : தொகுதி I (1882) & தொகுதி II (1894)
- இ.குல்சு (E. Hultzsch) : Vol III (1894-95), Vol IV (1896-97), Vol V (1898-99), Vol VI (1900-01), Vol VII (1902-03), Vol VIII (1905-06 ), தொகுதி IX (1907–08)
- ஸ்டென் கோனோவ் : தொகுதி X (1909-10), தொகுதி XI (1911-12), தொகுதி XII (1913-14), தொகுதி XIII (1915-16)
- FW தாமஸ் : Vol XIV (1917-18), Vol XV (1919-20), Vol XVI (1921-22)
- எச். கிருஷ்ண சாஸ்திரி : தொகுதி XVII (1923-24), Vol XVIII (1925-26), Vol XIX (1927-28)
- ஹிரானந்த் சாஸ்திரி : தொகுதி XX (1929-30), தொகுதி XXI (1931-32)
- NP சக்ரவர்த்தி : Vol XXII (1933-34), Vol XXIII (1935-36), Vol XXIV (1937-38), Vol XXV (1939-40), Vol XXVI (1941-42)
- N. லட்சுமிநாராயண் ராவ் மற்றும் B. Ch. சாப்ரா : தொகுதி XXVII (1947–48)
- டி.சி.சிர்கார் (DC Sircar) : Vol XXVIII (1949–50) - கூட்டாக B. Ch. சாப்ரா), தொகுதி XXX (1951–52) - என். லக்ஷ்மிநாராயண் ராவுடன் இணைந்து, தொகுதி XXXI(1955–56), தொகுதி XXXII(1957–58), தொகுதி XXXIII(1959–60), தொகுதி XXXIV(1960–61), தொகுதி XXXV (1962–63), தொகுதி XXXVI (1964–65)
- ஜிஎஸ் கை : தொகுதி XXXVII (1966–67), தொகுதி XXXVIII, தொகுதி XXXIX, தொகுதி XL
- கே.வி.ரமேஷ் : தொகுதி XLI (1975–76), தொகுதி XLII (1977–78)
# எபிகிராபியா இண்டிகா

## மற்ற பங்களிப்பாளர்கள்

- ஆகஸ்ட் ஹெர்மன் பிரான்கே
- ஆரல் ஸ்டீன்
- வி. வெங்கய்யா
- ராபர்ட் செவெல்
- டிஆர் பண்டார்கர்
- ஜே. பிஎச். வோகல்
- எப்.ஒ.ஒர்டேல்(FO Oertel)
- என்.கே.ஓஜா
- FE பார்கிடர்
- எஃப். கீல்ஹார்ன்
- ஜான் ஃபெய்த்ஃபுல் ஃப்ளீட்
- கே.ஏ.நீலகண்ட சாஸ்திரி
- கே.வி.சுப்ரமணிய அய்யர்
- டி.ஏ.கோபிநாத ராவ்
# எபிகிராபியா இண்டிகா

## அரபு மற்றும் பாரசீக இணைப்பு

இந்திய தொல்லியல் அளவெட்டுத் துறை (ASI) 1907 ஆம் ஆண்டு முதல் 1977 ஆம் ஆண்டு வரை அரபு மற்றும் பாரசீக இணைப்பை வெளியிட்டது. 1907 ஆம் ஆண்டு முதல் தொகுதி கல்கத்தா மதரஸாவின் இ. டெனிசன் ரோஸ் என்பவராலும், இரண்டாவது மற்றும் மூன்றாவது தொகுதிகள் ஜோசப் ஹொரோவிட்சாலும் தொகுக்கப்பட்டன. அடுத்தடுத்த தொகுதிகள் குலாம் யஸ்தானி (1913-40), மௌலவி எம். அஷ்ரப் ஹுசைன் (1949-53) மற்றும் ZA தேசாய் (1953–77) ஆகியோரால் தொகுக்கப்பட்டுள்ளன. 1946 ஆம் ஆண்டு முதல், அராபிய மற்றும் பாரசீக கல்வெட்டுகளுக்கான உதவி கண்காணிப்பாளரால் இந்தத் தொகுதிகள் திருத்தப்பட்டு தொகுக்கப்பட்டு வருகின்றன. இது இந்திய அரசாங்கத்தால் உருவாக்கப்பட்ட ஒரு சிறப்பு பதவியாகும்.
# விக்கிப்பீடியா:Statistics/weekly/8-May-2022
# ஹரிவு

***ஹரிவு (திரைப்படம்)*** என்பது 2014 ஆம் ஆண்டு வெளியான இந்திய கன்னட மொழித் திரைப்படமாகும். இது அறிமுக இயக்குனரான மஞ்சுநாத சோமகேசவ ரெட்டி (எஸ் மஞ்சுநாத் / மன்சோர்) எழுதி இயக்கிய திரைப்படமாகும். பிரபல கன்னட செய்தித் தாளில் வெளிவந்து, ஆவணப்படுத்தப்பட்ட ஒரு உண்மை வாழ்க்கை நிகழ்வாகும். டாக்டர். ஆஷா பெனகப்பா இந்த நிகழ்வை திரைப்படமாக உருவாக்குவதற்கான எண்ணத்தை வழங்கினார்.  
அண்மைய ஆண்டுகளில் பெங்களூருவில் உள்ள ஒரு அரசு மருத்துவமனையில் நடந்த ஒரு உண்மை சம்பவத்தால் ஈர்க்கப்பட்ட ஹரிவு நகரமயமாக்கலுக்கும் அந்நியப்படுதலுக்கும் உள்ள தொடர்பைப் பற்றி பேசுகிறார்.  
திரைப்பட விழாக்களின் இயக்குநரகத்தின் (Directorate of Film Festivals) "சிறந்த கன்னடத் திரைப்படத்திற்கான" 62வது தேசிய விருதை **ஹரிவு** வென்றுள்ளது. இந்த திரைப்படம் 2014 ஆம் ஆண்டிற்கான சிறந்த திரைப்படமான கர்நாடக மாநில விருதை "சிறந்த தயாரிப்பு மற்றும் இயக்கம்" பிரிவின் கீழ் வென்றுள்ளது.
# ஹரிவு

## கதைச்சுருக்கம்

கதை உண்மை வாழ்க்கை நிகழ்வை அடிப்படையாகக் கொண்டது. வடக்கு கர்நாடகாவைச் சேர்ந்த ஒரு விவசாயி தனது நோய்வாய்ப்பட்ட மகனை சிகிச்சைக்காக பெங்களூருக்கு அழைத்து வருகிறார். ஆனால் சிகிச்சை பலனின்றி மகன் இறந்துவிடுகிறான். பின்னர் உடலை எப்படி சொந்த ஊருக்கு கொண்டு செல்வது என்ற குழப்பத்தை விவசாயி எதிர்கொள்கிறார்.
# ஹரிவு

## விருதுகள்

- 24 மார்ச் 2015 அன்று அறிவிக்கப்பட்ட 2014 ஆம் ஆண்டிற்கான 62 வது தேசிய திரைப்பட விருதுகளில் இந்த திரைப்படம் சிறந்த கன்னட திரைப்படத்திற்கான விருதினை வென்றுள்ளது.
- இந்த திரைப்படம் 2014 ஆம் ஆண்டிற்கான சிறந்த திரைப்படமான கர்நாடக மாநில விருதை "சிறந்த தயாரிப்பு மற்றும் இயக்கம்" பிரிவின் கீழ் வென்றுள்ளது.
# ஹரிவு

## திரையிடல்

- இப்படம் 7வது பெங்களூரு சர்வதேச திரைப்பட விழா 2014 ஆம் ஆண்டில் திரையிடப்பட்டது.
# தீப் நாராயண் சிங்

**தீப் நாராயண் சிங்** (*Deep Narayan Singh*) என்பவர் ஓர் இந்திய அரசியல்வாதியும், இந்தியச் சுதந்திர இயக்கத்தில் பங்கேற்றவரும் பீகாரின் முன்னாள் முதல்வரும் ஆவார்.  
பீகாரில் உள்ள புரந்தாண்டில் பிறந்தார். சிங், இந்திய அரசியலமைப்புச் சட்டத்தை எழுதத் தேர்ந்தெடுக்கப்பட்ட இந்திய அரசியலமைப்புச் சபையின் உறுப்பினராக இருந்தார். இவர் சுதந்திர இந்தியாவின் முதல் பாராளுமன்றத்தின் உறுப்பினராகவும் பீகார் சட்டமன்ற உறுப்பினராகவும் இருந்துள்ளார். இவர் தேசியவாதிகளான இராஜேந்திர பாபு, அனுகிரஹா பாபு மற்றும் ஸ்ரீ பாபு ஆகியோரின் மூவருடன் தொடர்புடையவர். கிருஷ்ணா சின்காவினைத் தொடர்ந்து பீகார் முதல்வராகப் பதவியேற்றார்.  
1979ஆம் ஆண்டில், பீகாரில் உள்ள ஹாஜிப்பூரில் தொல்லியல் மற்றும் அருங்காட்சியக இயக்குநரகத்தால் இவரது நினைவாக அருங்காட்சியகம் ஒன்று நிறுவப்பட்டது.
# தொல்லியல் துறையில் கணினி பயன்பாடுகள் மற்றும் அளவு முறைகள்

**தொல்லியல் துறையில் கணினி பயன்பாடுகள் மற்றும் அளவு முறைகள்** (*Computer Applications and Quantitative Methods in Archaeology*)' என்பது தொல்பொருள் ஆராய்ச்சியாளர்கள், கணிதவியலாளர்கள் மற்றும் கணினி விஞ்ஞானிகளை ஒன்றிணைக்கும் ஓர் உலகளாவிய அமைப்பாகும். இந்தத் துறைகளுக்கிடையேயான தொடர்பை ஊக்குவித்தல், இத்துறையில் தற்போதைய வேலைகள் பற்றிய ஆய்வை வழங்குதல், விவாதித்தல் மற்றும் எதிர்கால முன்னேற்றத்தைத் தூண்டுதல் ஆகியவை இவ்வமைப்பின் நோக்கங்களாகும். இதன் பன்னாட்டு அமைப்பு, அதன் உறுப்பினர்களின் வருடாந்திர கூட்டங்களை, 1970 ஆம் ஆண்டு முதல் ஏற்பாடு செய்து வருகிறது. இப்போது உலகம் முழுவதிலுமிருந்து ஆயிரத்திற்கும் மேற்பட்ட அறிஞர்களைக் கொண்ட ஒரு பெரிய சமூகமாக வளர்ந்துள்ளது. இதன் உறுப்பினர்கள் பல தேசிய அளவு அத்தியாயங்களையும், சிறப்பு ஆர்வக் குழுக்களையும் உருவாக்கினர் அமைப்பின் பன்னாட்டுப் பிரிவு, வருடாந்திர நடவடிக்கைகள் மற்றும் தொல்லியல் துறையில் கணினி பயன்பாடுகளின் இதழ் .ஒன்றையும் வெளியிடுகிறது
# தொல்லியல் துறையில் கணினி பயன்பாடுகள் மற்றும் அளவு முறைகள்

## வரலாறு

தொல்லியல் துறையில் கணினி பயன்பாடுகள் மற்றும் அளவு முறைகள் அமைப்பு 1970 ஆம் ஆண்டுகளில் ஒரு சிறிய குழுவாக ஆரம்பிக்கப்பட்டது. தொல்பொருள் ஆராய்ச்சியாளர்கள் மற்றும் கணிதவியலாளர்களால் கணினி பயன்பாடுகளில் ஆர்வமுள்ளவர்கள் இதில் இடம்பெற்றிருந்தனர். ஐக்கிய இராச்சியத்தில் இவ்வமைப்பு தொடங்கப்பட்டது. முதல் மாநாடு 1973 ஆம் ஆண்டில் இங்கிலாந்தின் பர்மிங்காமில் ஏற்பாடு செய்யப்பட்டது. 1992 ஆம் ஆண்டு முதல் மாநாடுகள் ஐக்கிய இராச்சியத்திற்கு வெளியே நடைபெற்றன. படிப்படியாக, தொல்லியல் துறையில் கணினி பயன்பாடுகள் மற்றும் அளவு முறைகள் அமைப்பு ஒரு பெரிய பன்னாட்டு சமூகத்தில் வளர்ந்தது .
# தொல்லியல் துறையில் கணினி பயன்பாடுகள் மற்றும் அளவு முறைகள்

## தற்போதைய பன்னாட்டு மாநாடு

தற்போதைய பன்னாட்டு மாநாடு 2022 ஆம் ஆண்டு ஆகத்து மாதத்தில் ஆக்சுபோர்டு நகரத்தில் நடத்தத் திட்டமிடப்பட்டுள்ளது.
# பெடு ஏரி

**பெடு ஏரி** (மலாய்: *Tasik Pedu*; ஆங்கிலம்: *Pedu Lake*; சீனம்: 柏鲁湖); என்பது மலேசியா, கெடா மாநிலத்தில், பாடாங் தெராப் மாவட்டத்தில் *(Padang Terap District)* அமைந்துள்ள ஓர் ஏரியாகும். தாய்லாந்து நாட்டின் எல்லையில் இருந்து 5 கி.மீ. தொலைவில் உள்ளது.  
பெடு ஏரி, முன்பு பெடு நீர்த்தேக்கம் *(Kolam Air Pedu)* என்று அழைக்கப்பட்டது. பெடு நீர்த்தேக்கம் என்பது பெடு ஆற்றுக்கான *(Sungai Pedu)* ஒரு வடிகால் நீர்த்தேக்கம் ஆகும்.
# பெடு ஏரி

## அமைவு

பாடாங் தெராப் மாவட்டத்தில் புக்கிட் பக்கீர் தெர்பாங் (ஆங்கிலம்: *Fakir Terbang;* மலாய்: *Bukit Pakir Terbang*) எனும் ஒரு குன்று உள்ளது. இதன் உயரம் 574 மீ. அந்தக் குன்றில்தான் பெடு ஆறு உற்பத்தி ஆகிறது.  
அதன் பின்னர் கீழே பாடாங் தெராப் ஆற்றுடன் சங்கமிக்கிறது. பெடு ஆற்றின் மேல் பகுதியில் உள்ள மலைகள் தாய்லாந்திற்கும் மலேசியாவிற்கும் ஓர் எல்லைப் பகுதியை உருவாக்குகின்றன.  
இந்த ஏரி 12 கி.மீ. நீளம் கொண்டது. மலேசிய அரசாங்கத்தின் ஒரு பெரிய வளர்ச்சித் திட்டத்தினால், இந்த ஏரி இப்போது முதன்மையான விடுமுறை விடுதியாக மாறி உள்ளது.  
பெடு ஏரியின் பசுமையான காடுகளில் யானைகள், மான்கள், காட்டுப்பன்றிகள், சிறுத்தைகள், பறவைகள், வௌவால்கள், பறக்கும் நரிகள், பல்வேறு வகையான பூச்சிகள்; வனவிலங்குகள் அதிக அளவில் வசிக்கின்றன.
# பெடு ஏரி

## இன்றைய நிலை

இங்கு இருந்த தேசா உத்தாரா பெடு லேக் ரிசார்ட் *(Desa Utara Pedu Lake Resort);* மற்றும் முத்தியாரா பெடு லேக் கோல்ப் & லேக் ரிசார்ட் *(Mutiara Pedu Lake Golf & Lake Resort)* எனும் இரு விடுதிகளும் 2007 சனவரி 7-ஆம் தேதி மூடப்பட்டன,  
கோடை காலங்களில் ஏரியின் நடுவில் ஒரு பழைய கல்லறை கண்டுபிடிக்கப்பட்டது. அந்தச் செய்தியினால் சுற்றுலாப் பயணிகள் வருவதும் குறைந்து போனது. இருப்பினும் ஏரிக்கரை விடுதிகளின் அமைப்பு இன்னும் நல்ல நிலையில் உள்ளன. அறைகளை மீண்டும் புனரமைப்பு செய்ய முயற்சிகள் செய்யப் படுகின்றன.  
முன்னாள் நான்காவது பிரதமர் துன் மகாதீரின் ஓய்வு இல்லமும் அங்கு உள்ளது. அவரின் இல்லம் பாரம்பரிய வடிவமைப்புக் கலையுடன் ஏரிக்கரையில் இன்றும் உள்ளது. ஆனால், தற்போது அங்குள்ள ஓய்வு இல்லங்கள் அனைத்தும் ஆள் இல்லாமல் வெறிச்சோடிக் கிடக்கின்றன. தனித்து விடப்பட்ட "மெகா திட்டங்களில்" இதுவும் ஒன்றாகும்.
# ஆயர் குரோ ஏரி

**ஆயர் குரோ ஏரி** (மலாய்: *Tasik Air Keroh*; ஆங்கிலம்: *Air Keroh Lake*); என்பது மலேசியா, மலாக்கா மாநிலத்தில், மத்திய மலாக்கா மாவட்டத்தில் *(Melaka Tengah District)* அமைந்துள்ள ஓர் ஏரியாகும். மலாக்கா மாநகரத்தில் இருந்து 11 கி.மீ. தொலைவில் உள்ளது.  
இது ஓர் அமைதியான இயற்கை ஏரி. இங்கு படகோட்டம், படகு சவாரி, மீன்பிடித்தல் போன்ற பல்வேறு பொழுது போக்குச் செயல்பாடுகள் வழங்கப் படுகின்றன. ஏரிக் கரையில் விளையாட்டு மைதானம் மற்றும் உணவுக் கடைகளும் உள்ளன.
# ஆயர் குரோ ஏரி

## அமைவு

கோலாலம்பூர் மாநகரில் இருந்து 134 கி.மீ. தொலைவிலும், மலாக்கா மாநகரத்தில் இருந்து 15 கி.மீ. தொலைவிலும் இருக்கிறது. தீபகற்ப மலேசியா, வடக்கு-தெற்கு விரைவுசாலை (மலேசியா), ஆயர் குரோ நுழைவுச் சாவடியில் இருந்து மூன்று கி.மீ. தொலைவில் இருக்கிறது.  
இந்த ஏரிக்கு அருகில் இரவு விலங்கியல் பூங்கா எனும் சுற்றுலாக் கவர் நிகழ்ச்சியும் இரவு நேரங்களில் நடைபெற்று வருகிறது. இரவு சார் விலங்குகளின் நடமாட்டத்தை அந்த நிகழ்ச்சியில் காண முடியும்.
# ஆயர் குரோ ஏரி

## அமைவு

### முதலைகள் பண்ணை

இங்குள்ள தாமான் புவாயா எனும் முதலைகள் பண்ணை *(Taman Buaya)*, உலக தேனீக்கள் அருங்காட்சியகம் *(World Bees Museum)* போன்றவை, பொழுதுபோக்குச் சார்ந்த உயிரியல் பூங்காக்களாக விளங்குகின்றன.  
சுற்றுலாப் பயணிகளைக் கவரும், குட்டி மலேசியா *(Mini Malaysia)*, குட்டி ஆசியான் *(Mini ASEAN)*, மலாக்கா வண்ணத்துப் பூச்சி - ஊர்வன காப்பகம் *(Malacca Butterfly & Reptile Sanctuary)*, விலங்கியல் பூங்கா போன்றவை பிரசித்தி பெற்றவை.
# சி. கே. சுப்பிரமணிய முதலியார்

**சிவக்கவிமணி சி. கே. சுப்பிரமணிய முதலியார்** (20 பெப்ரவரி 1878 – 24 சனவரி 1961), தமிழறிஞரும், வழக்கறிஞரும் ஆவார். பெரிய புராணத்திற்கு உரையெழுதிய உரையாசிரியர். *சிவக்கவிமணி* என்று அறிஞர்களால் போற்றப்பட்ட இவர் கோவை நகர்க்கனி, சைவக் குலமணி, வித்துவமணி, திருத்தொண்டர் புராணமணி, சேக்கிழார்செய் சேவையினை மக்களுணர்ந் துய்யவழி காட்டுமணி போன்ற பட்டங்களையும் பெற்றுள்ளார்.
# சி. கே. சுப்பிரமணிய முதலியார்

## தொடக்கக் கல்வி

இவரது பெற்றோர் கந்தசாமி முதலியார் – வடிவம்மையார் ஆவர். சி.கே.சுப்பிரமணிய முதலியார் தனது இளவயதில் ஆரம்பக் கல்வியை யாழ்ப்பாணத்திலிருந்து கோவைக்குக் குடிபெயர்ந்த வைத்தியலிங்கம் ஆசிரியர் என்பவரிடம் பயின்றார். மேலும் கோவை அரசினர் உயர்நிலைப் பள்ளியிலும் பயின்றார். கல்லூரிக் கல்வியை அரசினர் இடைநிலைக் கலைக் கல்லூரியிலும் பயின்றார். பயின்ற காலத்தில் எல்லா வகுப்புகளிலும் முதல் மாணவராக விளங்கினார். இவருடன் பயின்றவர் டி.ஏ. இராமலிங்கம் செட்டியார், சி.எம். இராமச்சந்திரஞ் செட்டியார் ஆகியோர் ஆவர்.
# சி. கே. சுப்பிரமணிய முதலியார்

## குரு பக்தியும் பெரிய புராண ஈடுபாடும்

சிறந்த தமிழ் இலக்கணக் கல்வியை, சிவஞான முனிவரிடம் பயின்ற பரம்பரையைச் சேர்ந்த, திருச்சிற்றம்பலம் பிள்ளையிடமிருந்து பெற்றார். சிவஞான முனிவர் கச்சியப்ப முனிவருக்கும், கச்சியப்பர் - கந்தப்பையருக்கும், கந்தப்பையர் – சரவணப் பெருமாளையருக்கும், சரவணப் பெருமாளையர் – சந்திரசேகரம் பிள்ளைக்கும், சந்திரசேகரன் பிள்ளை –கந்தசாமி முதலியாருக்கும், கந்தசாமி முதலியார் – திருச்சிற்றம்பலம் பிள்ளைக்கும் தமிழிலக்கணம் புகட்டிய சிறப்புக்குரிய ஆசிரிய சீட பரம்பரை உடையவர்கள். சிவக்கவிமணி 1894 முதல் 1906 வரையிலும் திருச்சிற்றம்பலம் பிள்ளையிடம் தமிழ் இலக்கண நுட்பங்களைக் கற்றார். ‘சேக்கிழார்’ என்னும் தலைப்பிலமைந்த தன் நூலில் “எனது மூதாதையர்கள் செய்த சிவபுண்ணியங்கள் காரணமாக எனக்கு வாய்த்த நற்றமிழாசிரியரான பண்டித ச. திருச்சிற்றம்பலம் பிள்ளையவர்கள் காற்கீழிருந்து இலக்கண இலக்கியங்கள் கற்கப் புகுந்த இளம்பிராயத்திற்றானே, அவரது பேருபகாரத்தின் பயனாகப் பெரிய புராணத்திலே என்னை அறியாமலேயே எனக்கு ஓர் ஆசையும் அன்பும் அற்புதமும் தோன்றி மேன்மேல் வளர்ந்து வருவதாயிற்று” (ப.3) என்று தனது குருவின் சிறப்பினையும், கற்பித்தல் திறனையும், பெரியபுராண ஈடுபாடு தோன்றியதற்கான காரணத்தையும் பதிவு செய்துள்ளார். அவரிடத்து மட்டுமின்றி, தில்லைச் சிவஞான தனிவாழ்வடிகள், இலக்கணம் முத்துக்குமாரசாமித் தம்பிரான் ஆகியோரிடத்தும் இவர் பாடம் பயின்றவர் என்று திருத்துறையூர் கு.ஆறுமுக நாயனார் குறிப்பிடுகிறார்.
# சி. கே. சுப்பிரமணிய முதலியார்

## மேற்கல்வி

சென்னை அரசினர் மாநிலக் கல்லூரியில் பி.ஏ. வகுப்பில் மேற்படிப்புக்குச் சேர்ந்தார். அவ்வகுப்பில் தமிழில் சென்னை மாநிலத்தில் முதல் மாணவராகவும் வெற்றி பெற்றார். இவ்வெற்றிக்குப் பாராட்டாக இவருக்கு, ‘பிராங்கிளின்’ பொற்பதக்கம் அளிக்கப் பெற்றது. கல்வியில் மட்டுமின்றி மொழிபெயர்ப்பு, செய்யுள் யாத்தல், கட்டுரை வரைதல் உள்ளிட்ட பல திறன் போட்டிகளிலும் பணப்பரிசுகளை வென்றுள்ளார்.
# சி. கே. சுப்பிரமணிய முதலியார்

## இல்லற வாழ்வு

சிவக்கவிமணி சென்னையில் இளங்கலைப் படிப்பு மேற்கொண்டிருந்த வேளையில் சேலம் மாவட்டத்தைச் சேர்ந்த கங்கைவல்லிப் பெருஞ்செல்வராக விளங்கிய கனகசபை முதலியாரின் மகள் மீனாட்சியம்மையைத் திருமணம் செய்து கொண்டார். இவர் இடைக்கல்லூரியில் பயின்ற காலத்திலேயே இவரது தந்தையார் மறைந்து விட்டார். இவரது திருமணத்தின் பின்னர் ஒருமாத காலத்திலேயே தாயாரும் மறைந்து விட்டார். இதனால் குடும்பப் பொறுப்பு முழுவதையும் இவரே கவனிக்க வேண்டியிருந்தது. அதுமட்டுமின்றி, தாயாரின் தமக்கையாரான கரூர் மீனாம்பாள் குடும்பத்தையும் இவரே பேணிக்காக்க வேண்டிய பொறுப்புக்கும் உள்ளானார். இவருடைய மனைவியார் மீனாட்சியம்மை தான தருமங்களில் சிறந்து விளங்கினார் என்றாலும் இளவயதிலேயே இயற்கை எய்தினார். அதன்பின்னர் சிவக்கவிமணி மீனாட்சியம்மையின் உறவினராகிய மீனாட்சி என்பவரை மணந்து கொண்டார். இவருக்குப் பிள்ளைப் பேறு இல்லை.
# சி. கே. சுப்பிரமணிய முதலியார்

## வழக்கறிஞர் தொழில்

சிவக்கவிமணி தன் தந்தையாரைப் போலவே சட்டம் பயின்று தேறி வழக்கறிஞரானார். பல்வேறு வழக்குகளில் வெற்றியும் கண்டுள்ளார். பொள்ளாச்சி வட்டத்திலுள்ள தென்சித்தூர் ஸ்ரீமீனாட்சி சுந்தரேசுவரர் கோயில் இவர்களுக்கான குலதெய்வக் கோயிலாகும். இக்கோயில் தொடர்பான ஒரு வழக்கில் சிவக்கவிமணி வெற்றி பெற்றுத் தந்தார்.  
விடுதலைப் போராட்டத்தில் ஈடுபட்டு சிறை தண்டனை பெற்ற வ. உ. சிதம்பரம் பிள்ளை கோவை சிறையில் அடைக்கப்பட்டார். அவருடைய தண்டனைக் காலத்தின்போது சிறைக்காவலர் அவர்மீது மேற்கொண்ட கொடுமைகளைக் கண்டு போராட்டக் கைதிகள் அவரைத் தாக்க முற்பட்டனர். இதனால் அவர்கள் தண்டனைக்கு உள்ளாயினர். அவர்களுக்காக வாதாடுவதற்கு வ.உ.சி. சிவக்கவிமணி உள்ளிட்ட ஒரு வழக்கறிஞர் குழுவை நியமித்தார். இந்தச் சம்பவம் குறித்து அவர் தனது சுயசரிதையில் (ப.125) குறிப்பிட்டுள்ளார். இதனைக் குறித்த அவருடைய கடிதச் சான்றுகளும் கிடைக்கப் பெற்றுள்ளன.
# சி. கே. சுப்பிரமணிய முதலியார்

## விடுதலைப் போராட்டத் தொடர்பு

வ.உ.சி.யும் சிவக்கவிமணியும் நெருங்கிய நண்பர்கள் என்பதால் விடுதலைப் போராட்ட காலத்தின் நடவடிக்கைகள் குறித்து இருவருக்கும் தொடர்பு இருக்கும் என்று ஆங்கில அரசு ஐயமும் அச்சமும் கொண்டிருந்தது. இந்த வேளையில் ஆஷ் துரை கொலை வழக்கில் சிறைப்பட்ட நீலகண்ட பிரம்மச்சாரி தனக்கு சிவக்கவிமணி முன்னர் செய்த உதவிகளைக் காவல்துறையில் தெரிவிக்க நேரிட்டது. இதனால் ஆங்கில அரசு சிவக்கவிமணியின் வீட்டைச் சோதனையிட்டது. ஆனால் சிவக்கவிமணியின் அரசியல் தொடர்பான கடிதங்களையும் தகவல் பதிவுகளையும் முன்னரேயே அவருடைய மனைவியர் தீயிட்டு எரித்து விட்டார். இதனால் அவர் தப்பித்தார். வ.உ.சி. சிறையிலிருந்து விடுதலையான பின்னர் தனக்கு உதவி செய்த சிவக்கவிமணிக்கு நன்றி செலுத்துவதற்காகக் கோவைக்குக் குடும்பத்துடன் சென்றிருக்கிறார். இதனை, வ.உ.சி.யின் பிள்ளைகள் அவருடைய சுயசரிதையின் பின்னுரையில் (ப.155) குறிப்பிட்டுள்ளனர்.
# சி. கே. சுப்பிரமணிய முதலியார்

## வ.உ.சி.யின் நன்றியறிதல்

சிவக்கவிமணி தனக்கு உதவியதைப் பெரிதும் போற்றிய வ.உ.சிதம்பரனார் அதனைப் புலப்படுத்தும் விதமாக, தன்னுடைய இரண்டாவது மகனுக்கு சுப்பிரமணியன் என்ற பெயரையும் தன்னுடைய புதல்விக்கு சிவக்கவிமணியின் மனைவியான மீனாட்சியின் பெயரையும் சூட்டினார். வ.உ.சி.சுப்பிரமணியன் பின்னாளில் புகழ் பெற்ற எழுத்தாளரானார்.
# சி. கே. சுப்பிரமணிய முதலியார்

## படைத்துள்ள நூல்கள்

சைவமும் தமிழும் தழைத்தோங்கும் வகையில் அயராது உழைத்த சிவக்கவிமணி பல நூல்களை இயற்றித் தந்துள்ளார். அவற்றுள்,
# சி. கே. சுப்பிரமணிய முதலியார்

## படைத்துள்ள நூல்கள்

### செய்யுள் நூல்கள்

- திருப்புக்கொளியூர் அவிநாசிப் பெருங்கருணையம்மை பிள்ளைத்தமிழ்
- கந்தபுராணப் போற்றிக் கலி வெண்பா
- திருப்பேரூர் இரட்டை மணிமாலை
- மருதங்கோவை
# சி. கே. சுப்பிரமணிய முதலியார்

## படைத்துள்ள நூல்கள்

### உரைநடை நூல்கள்

- நீத்தார் பெருமை அல்லது ஸ்ரீமாணிக்கவாசகர்
- வாகீசர் அல்லது மெய்யுணர்தல்
- கருவூர்த் தேவர்
- சேக்கிழார்
- சேக்கிழாரும் சேயிழையார்களும்
- செம்மணித் திரள்
- அர்த்தநாரீசுவரர் அல்லது மாதிருக்கும் பாதியான்
- திருத்தொண்ட புராணத்துள் முருகன்  
சிவக்கவிமணி பதினோராம் திருமுறையில் சில நூல்களுக்கு உரை எழுதியுள்ளார். அவை,
- க்ஷேத்திர திருவெண்பா (பதினோரம் திருமுறை)
- பெரிய புராணம் (பன்னிரண்டாம் திருமுறை)
# சி. கே. சுப்பிரமணிய முதலியார்

## பெரிய புராண உரை

சிவக்கவிமணியின் பெரிய புராணப் பேருரை 1935ஆம் ஆண்டு முதல் இதழ்களாக வெளிவரத் தொடங்கியது. முதல் இதழ் 05.06.1935இல் சேக்கிழார் திருநாளன்று தில்லையில் ஆயிரங்கால் மண்டபத்தில் வெளியிடப்பட்டது. ‘சிவக்கவிமணி அவர்களின் பெரியபுராணம் பேருரை, உயர்ந்த காகிதத்தில், 160 பக்கங்கள் கொண்டுள்ளது. நாற்பத்து நாலு சஞ்சிகைகளையும், ஆசிரியர் ஏழு பகுதிகளாகப் பிரித்து வெளியிட்டுள்ளார். கடந்த பத்தொன்பது ஆண்டுகளாகச் சிவக்கவிமணி அவர்கள் இப்பேருரை ஈடுபாட்டில் ஈடுபட்டுள்ளார்கள்’ எனப் பூ. ஆலால சுந்தரம் கல்கி இதழில் (05.06.1954) பதிவு செய்துள்ளார்.  
திருத்தொண்டர் புராணப் பேருரையைத் தொகுத்து விரி/வரையாக்கிய சிவக்கவிமணி, பின்னாளில் அன்பர்களின் வேண்டுகோளுக்கிணங்க அதனைச் சுருக்கியும் எழுதித் தந்தார். அவை சிறு சிறு நூல்களாகப் பல தொகுதிகளாக வெளிவந்துள்ளன. அவற்றில் திருவருட் செல்வரின் சரிதமும் கற்பனையும் என்னும் நூல் முதல் பகுதியாக வெளிவந்தது.